CELEX: 62020TN0522
Language: mt
Date: 2020-08-11 00:00:00
Title: Kawża T-522/20: Rikors ippreżentat fil-11 ta’ Awwissu 2020 – Carpatair vs Il-Kummissjoni

9.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 378/37
            
         
      Rikors ippreżentat fil-11 ta’ Awwissu 2020 – Carpatair vs Il-Kummissjoni
      (Kawża T-522/20)
      (2020/C 378/47)
      Lingwa tal-kawża: l-Ingliż
      
         Partijiet
      
      
         Rikorrenti: Carpatair SA (Timiş, ir-Rumanija) (rappreżentanti: J. Rivas Andrés u A. Manzaneque Valverde, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni tal-Kummissjoni dwar l-Għajnuna mill-Istat SA.31662 – C/2011 (ex NN/2011) – Implimentati mir-Rumanija għall-Ajruport Internazzjonali ta’ Timișoara – Wizz Air;
               
            
                  —
               
               
                  tikkundanna lill-Kummissjoni Ewropea għall-ispejjeż sostnuti mir-rikorrenti.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq żball manifest ta’ liġi fid-deċiżjoni kkontestata f’dak li jirrigwarda n-natura selettiva tal-Pubblikazzjoni ta’ Informazzjoni Ajrunawtika (AIP) tal-2010.
                  
                              —
                           
                           
                              Kif irrikonoxxut mill-qrati Rumeni, ir-roħs inkluż fl-AIP tal-2010 jikkostitwixxi għajnuna mill-Istat favur Wizz Air fl-ajruport ta’ Timișoara.
                           
                        
            
                  2.
               
               
                  It-tieni motiv ibbażat fuq żball manifest ta’ evalwazzjoni tal-fatti u fuq żball ta’ liġi fir-rigward tal-konklużjoni li l-arranġamenti bejn l-operatur tal-ajruport u Wizz Air ma tawx vantaġġ indebitu lil din tal-aħħar.
                  
                              —
                           
                           
                              L-ewwel nett, l-aġir tal-operatur tal-ajruport ma kienx paragunabbli għal dak ta’ operatur privat f’ekonomija tas-suq. It-tieni nett, il-Kummissjoni evalwat b’mod żbaljat l-arranġamenti bħala fatti iżolati u ma ħaditx inkunsiderazzjoni elementi ta’ rilevanza kruċjali għat-Test tal-Operatur f’Ekonomija tas-Suq (Test tal-OES). Żviluppi prevedibbli fiż-żmien tal-konklużjoni tal-arranġamenti wasslu għar-riżultat li dawn ma kinux profitabbli għall-operatur tal-ajruport fuq perijodu ta’ żmien medju u twil.
                           
                        
            
                  3.
               
               
                  It-tielet motiv ibbażat fuq żball ta’ liġi minħabba l-ksur tal-Kummissjoni tad-dmir ta’ premura tagħha fir-rigward tal-allegazzjoni tar-rikorrenti ta’ diskriminazzjoni fil-prezzijiet fl-ajruport ta’ Timișoara.
               
            
                  4.
               
               
                  Ir-raba’ motiv ibbażat fuq il-fatt li d-deċiżjoni kkontestata hija vvizzjata minn żball ta’ liġi sa fejn ma tiħux inkunsiderazzjoni l-għajnuna mill-Istat mogħtija lil Wizz Air permezz ta’ tariffa ta’ sigurtà mnaqqsa.